మై ఫెయిర్ లేడీ

మై ఫెయిర్ లేడీ 1964లో విడుదలయిన అమెరికన్ సంగీతప్రధానమైన హాస్య చలనచిత్రం. ఈ సినిమాకు జార్జి బెర్నార్డ్ షా 1913లో రచించిన పెగ్మాలియన్ అనే నాటకం ఆధారం. ఈ సినిమా 8 అకాడమీ పురస్కారాలను గెల్చుకుంది. 1998లో అమెరికన్ ఫిల్మ్ ఇన్‌స్టిట్యూట్ వారు 100 ఉత్తమచిత్రాలలో 91వ ర్యాంకును ఈ సినిమాకు ఇచ్చారు. 2018లో ఈ సినిమాను లైబ్రరీ ఆఫ్ కాంగ్రెస్ వారి నేషనల్ ఫిల్మ్ రిజిస్ట్రీలో భద్రపరిచారు.

కథ
మనం మాట్లాడే భాష మన గురించి అన్ని విషయాలను స్పష్టం చేస్తుంది అనే అంశాన్ని నమ్మే ఓ భాషా శాస్త్రజ్ఞుడి గురించిన కథే 'మై ఫెయిర్ లేడీ'. భాష సరిగ్గా ఉంటే ఇక అన్నీ సరిగ్గా ఉన్నట్లేనని ప్రొఫెసర్ గారి అభిప్రాయం. భాష సరిగ్గా లేకుంటే దాన్ని సరిచేసుకోవచ్చుననీ ఆయన నమ్మకం. అసలు భాషాజ్ఞానం లేకుండా నోటికి ఏది వస్తే అది, ఎలా అంటే అలా అనేసే వాళ్లను గనుక తన ట్రెయినింగ్‌లో ఉంచితే, వాళ్లను ఆరునెలల కాలంలో చక్కని భాష మాట్లాడే వాళ్లలాగ తీర్చిదిద్దగలననీ, ఫలితంగా వాళ్లు ఉన్నత సంఘంలో సైతం తేలికగా చలామణీ అయిపోగలరనీ ఆయన అంటుంటారు. ఇలా చెప్పే ప్రొఫెసర్ హెన్రీ హిగ్గిన్స్‌తో  అదంత సాధ్యంకాదని పందెం వేస్తాడు కల్నల్ హ్యూ పికరింగ్. చివరికి వాళ్లిద్దరూ కొపెంట్ గార్డెన్‌కు వెళ్లి, అక్కడ పూలు అమ్ముకొనే ఎలిజా డ్యూలిటిల్ అనే యువతిని తీసుకు వస్తారు. చాలా మొరటు భాష మాట్లాడే ఆమెకు అనేక రకాల తర్ఫీదును ఇచ్చి, చివరికి- ఆమె పర్వాలేదనే స్థితికి వచ్చిందని భావించాక, ఆస్కాట్ గుర్రపు పందాలకు తీసుకువెడతారు. అయితే ఆమె అక్కడ- మామూలు పద్ధతిలో తన నోరు విప్పి, తన స్థాయి ఏమిటో అందరి ముందూ బయట పెట్టేసుకుంటుంది. ఇది ప్రొఫెసర్ గారికి కోపం తెప్పిస్తుంది. అయినా - ఇంకా టైముందంటూ, ఈసారి ఆమెను ఏకంగా ఎంబనీ బాల్ (డాన్స్)కు తీసుకువెడతాడు. అక్కడ ఆమె అన్నిరకాల ఒత్తిళ్లనూ తట్టుకొంటూ, అన్నిరకాల పరీక్షలనూ నెగ్గి విజేతగా తిరిగి వస్తుంది. అప్పటికే ఆమె అంటే ఇష్టాన్ని పెంచుకొని ఉంటాడు ప్రొఫెసర్ హిగ్గిన్స్. కానీ ఆయన తనను పందెంలో పావులాగే చూస్తున్నాడని భావిస్తున్న ఎలిజా ఆయనకు చెప్పకుండా ఇల్లు వదిలేస్తుంది. అప్పటికి ప్రొఫెసర్ గారికి ఆమె లేని లోటు ఏమిటో స్పష్టంగా తెలుస్తుంది. అప్పుడు వెళ్లి ఆమెను తిరిగి వచ్చి తనతో ఉండాల్సిందిగా కోరుతాడు. ఆ ప్రొఫెసర్ అంటే ఎలిజాలోనూ ఇష్టం ఏర్పడి ఉండటంతో ఎలిజా తిరిగి రావటంతో కథ ముగుస్తుంది.

నటీనటులు
 ఆడ్రీ హెప్బర్న్  - ఎలిజా డ్యూలిటిల్
 రెక్స్ హారిసన్ - ప్రొఫెసర్ హెన్రీ హిగ్గిన్స్  
 స్టాన్లీ హలోవే - ఆల్‌ఫ్రెడ్ పి. డ్యూలిటిల్
 విల్‌ఫ్రిడ్ హైడ్-వైట్ - కల్నల్ జ్యూ పికరింగ్ 
 గ్లాడిస్ కూపర్ - ప్రొఫెసర్ హిగ్గిన్స్ భార్య 
 జెరెమీ బ్రెట్ - ఫ్రెడ్డీ ఐన్స్‌ఫోర్డ్-హిల్ 
 థియోడోర్ బైకెల్ - జోల్టన్ కర్పథి 
 మోనా వాష్‌బోర్న్ - ప్రొఫెసర్ హిగ్గిన్స్ పనిమనిషి 
 ఇసోబెల్ ఎల్సమ్‌ - ఐన్స్‌ఫోర్డ్-హిల్ భార్య 
 జాన్ హాలండ్  - బట్లర్

పాటలు

 "ఓవర్చర్" 
 "వై కాన్‌ట్ ది ఇంగ్లీష్ లర్న్ టు స్పీక్?"
 "వుడ్‌న్‌ట్ ఇట్ బి లవర్‌లీ?"
 "యాన్ ఆర్డినరీ మ్యాన్"
 "విత్ ఎ లిటిల్ బిట్ ఆఫ్ లక్"
 "జస్ట్ యు వెయిట్"
 "సర్వెంట్స్ కోరస్"
 "ది రెయిన్ ఇన్ స్పెయిన్"
 "ఐ కుడ్ హ్యావ్ డాన్స్‌డ్ ఆల్ నైట్"
 "ఆస్కాట్ గవొట్టె"
 "ఆన్ ది స్ట్రీట్ వేర్ యు లివ్"
 "ఇంటర్‌మిషన్"
 "ట్రాన్సిల్వేనియన్ మార్చ్"
 "ఎంబసీ వాల్ట్జ్"
 "యు డిడ్ ఇట్"
 "షో మీ"
 "గెట్ మీ టు ది చర్చ్ ఆన్ టైమ్"
 "ఎ హిమ్న్ టు హిమ్"
 "వితౌట్ యు"
 "ఐ హావ్ గ్రోన్ అకస్టమ్డ్ టు హర్ ఫేస్"

నిర్మాణం
చలనచిత్రంగా రూపొందించటానికి హక్కులకోసం వార్నర్ సంస్థ మొత్తం 55 లక్షల డాలర్ల మొత్తాన్ని చెల్లించింది. ఈ ఖర్చుతో కలుపుకొని, ఈ సినిమాకు వార్నర్ వారు కోటీ 70 లక్షల డాలర్లు ఖర్చుపెట్టారు. ఇంత ఖర్చుతో వార్నర్ సంస్థ అంత క్రితం ఏ సినిమానూ తీయలేదు.

విడుదల
ఈ సినిమా ప్రీమియర్ షో న్యూయార్క్ నగరంలోని క్రిటేరియన్ థియేటర్‌లో 1964, అక్టోబర్ 21వ తేదీన ప్రదర్శించబడింది. తరువాతి రోజు నుండి ఈ సినిమాను సాధారణ ప్రజల కోసం ప్రదర్శించారు.

పురస్కారాలు, ప్రతిపాదనలు

పునరుద్ధరణ
ఈ సినిమా ఒరిజినల్ కెమెరా నెగెటివ్‌ల నుండి 1994లో జేమ్స్ సి.కాట్జ్, రాబర్ట్ ఎ.హారిస్‌లు పునరుద్ధరించారు. 2015లో మళ్ళీ ఈ చిత్రాన్ని  పునరుద్ధరించి బ్లూ రే సంస్థ విడుదల చేసింది.  2008లో ఈ సినిమాను పునర్మించే ప్రయత్నాలు జరిగాయి కానీ అవి విజయవంతం కాలేదు.

మూలాలు

ఉపయుక్త గ్రంథసూచి

బయటిలింకులు

 

అకాడమీ అవార్డు విజేతలు
ఆంగ్ల భాషా చలనచిత్రాలు
అమెరికన్ చలనచిత్రాలు
సంగీతభరితమైన చిత్రాలు
హాస్య చిత్రాలు